Udylė
Udylė (rus. Удыль) – didelis gėlavandenis ežeras Rusijoje, Chabarovsko krašte, Ulčios rajone, Amūro upės deltoje. Ilgis šiaurės rytų-pietvakarių kryptimi 50 km, plotis iki 9 km. Ežero plotas ir vandens lygis metų laikotarpyje kinta. Udylės ežeras telkšo greta kairiojo Amūro kranto ir su juo jungiasi Uchtos upe. Į ežerą suteka keletas upių, iš kurių didžiausia – Bičis. Šiaurinis krantas kalvotas, vietomis skardingas, pietinis žemas, pelkėtas. Ežeras seklus, gylis iki 5 m. Udylės ežeras – svarbi migruojančių ir vandens paukščių buveinė.